Sumud

Sumud – Suomen Palestiina -verkosto on suomalainen Palestiinaa tukeva solidaarisuusjärjestö. Järjestö tukee palestiinalaisten ihmisoikeuksia ja ajaa Israelin toteuttaman palestiinalaisalueiden miehityksen lopettamista. Suomen BDS-liike on osa Suomen Palestiina-verkosto Sumudia.
Nimen etymologia.
Sumud () on arabiankielinen sinnikkyyttä ja vankkumattomuutta tarkoittava sana, joka kuvaa palestiinalaisten jokapäiväistä väkivallatonta vastustusta Israelin miehitystä vastaan. Sana tuli käyttöön politiikassa 1960-luvulla. Sumud-sanan on sanottu vastaavan suomen sisua.
Tavoitteet.
Sumud toimii palestiinalaisten ihmisoikeuksien ja poliittisten oikeuksien toteutumiseksi. Se pyrkii lopettamaan Israelin toteuttaman ”apartheidin, miehityksen, kolonialismin ja kansanmurhan”. Se vaatii myös, että Israelin on myönnettävä tasa-arvo Israelin palestiinalaiskansalaisilleen ja toteutettava palestiinalaispakolaisten oikeus palata kotiseuduilleen. Sumud vastustaa kaikkia kolonialismin ja rasismin muotoja, niiden joukossa antisemitismiä ja islamofobiaa. Järjestö tukee kansainvälistä Boycott, Divestment and Sanctions -liikettä.
Sumud ei ota kantaa siihen, millainen poliittinen järjestely toteuttaisi palestiinalaisten oikeudet. Sumudin mukaan palestiinalaisvaltion perustaminen Gazan ja Länsirannan alueelle ei kuitenkaan toteuttaisi näitä oikeuksia. Palestiinalaisvaltion perustaminen näille alueille on keskeinen kahden valtion mallin piirre.
Verkoston toiminta.
Kesällä 2023 perustettu Sumud aktivoitui saman vuoden lokakuussa Gazan sodan myötä. Järjestön ensimmäisenä puheenjohtajana toimi suomalaispalestiinalainen näyttelijä ja käsikirjoittaja Noora Dadu, varapuheenjohtajina tutkijat Majed Abusalama ja Syksy Räsänen. Keväällä puheenjohtajaksi valittiin Abusalama.
Sumud koordinoi suomalaista Palestiina-aktivismia. Järjestön julkilausuttuna tavoitteena on, että kolmasosa Sumudin hallituksen jäsenistä olisi palestiinalaisia. Aktiivisia ryhmiä toimii Helsingin lisäksi Turussa, Tampereella, Jyväskylässä, Oulussa ja Joensuussa. Helsingissä Sumud on järjestänyt Palestiinaa tukevia mielenosoituksia.
Näkemyksiä.
Sumud katsoo, että taistelu vapaan Palestiinan puolesta on samalla kertaa feministinen kysymys, ihmisoikeuskysymys ja queer-kysymys. Sumud tukee globaalin etelän queer-ihmisten kamppailua.
Sumudin varapuheenjohtaja Syksy Räsänen on sanonut, että Hamasin lokakuun 7. päivänä tekemä hyökkäys oli vastaus ”kolonialismiin, apartheidiin, miehitykseen, saartoon” ja että palestiinalaisilla on oikeus aseelliseen vastarintaan. Räsäsen mukaan ”siviileihin kohdistuvat hyökkäykset on yksikäsitteisesti väärin, teki niitä kuka tahansa ja oli kohteena kuka tahansa”. Puheenjohtaja Noora Dadu on kommentoinut, että ”Gazassa on käynnissä kansanmurha, ja Suomi on siihen osallinen”.
Tunnustukset.
Helsingin yliopiston sukupuolentutkimuksen tieteenala valitsi Sumudin Vuoden Kristiina 2024 -palkinnon saajaksi. Palkintolautakunnan mukaan Sumudin dekoloniaalinen, intersektionaalinen ja inklusiivinen toiminta on jatkoa feministisen, abolitionistisen ja antirasistisen politiikan ja ajattelun perinteelle, jota edustavat esimerkiksi Angela Davis ja Ruth Wilson Gilmore. Palkintolautakunnan mukaan järjestö edistää intersektionaalista ja dekoloniaalista feminismiä.
Naisasialiitto Unioni valitsi Sumudin vuoden 2024 Lyytiksi.